KOMISIJOS REGLAMENTAS (EB) Nr. 2002/2006
2006 m. gruodžio 21 d.
iš dalies keičiantis Reglamentą (EB) Nr. 795/2004, nustatantį išsamias bendrosios išmokos schemos, pateiktos Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c punktą,
kadangi:
(1)
Komisijos reglamentu (EB) Nr. 795/2004 (2) įvedamos nuo 2005 m. taikytinos bendrosios išmokos schemos įgyvendinimo taisyklės.
(2)
Reglamento (EB) Nr. 1782/2003 54 straipsnio 3 dalyje nustatyta, kad ūkininkai nevykdo gamybos hektaruose, atitinkančiuose išmokos už atidėtą žemę skyrimo reikalavimus, o to paties reglamento 56 straipsnio 1 dalyje numatyta, kad atidėtą žemę apskritai draudžiama naudoti žemės ūkiui.
(3)
Reglamento (EB) Nr. 795/2004 32 straipsnio 1 dalyje nustatyta, kad atidėti plotai turi likti atidėtais laikotarpiu, kuris prasideda vėliausiai sausio 15 dieną ir baigiasi anksčiausiai rugpjūčio 31 dieną.
(4)
Komisija jau ne kartą suteikė nuo šių taisyklių leidžiančią nukrypti nuostatą, siekdama patenkinti stichinių nelaimių, ypač sausros, nuniokotuose regionuose ūkininkų patiriamą pašarų poreikį. Atsižvelgiant į ypatingas stichinių nelaimių aplinkybes reikia laiku atlikti analizę ir priimti sprendimą. Patirtis rodo, kad siekiant tinkamai ir laiku reaguoti į vietoje susidariusią situaciją, tikslinga valstybėms narėms suteikti atsakomybę priimti tokius sprendimus esant išskirtinėms aplinkybėms.
(5)
Todėl tikslinga, kad valstybės narės priimtų sprendimą pripažinti didelę stichinę nelaimę, kuri konkrečiame regione stipriai nuniokojo ūkių žemę, ir visiems nukentėjusiems gamintojams leisti atidėtą žemę naudoti gyvulių pašarams auginti. Valstybės narės turėtų informuoti Komisiją apie tokius nacionalinius sprendimus ir ypač apie nepalankias oro sąlygas, kuriomis pagrįstų tokius sprendimus.
(6)
Reglamentą (EB) Nr.795/2004 reikėtų atitinkamai iš dalies pakeisti.
(7)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 795/2004 iš dalies keičiamas taip:
32 straipsnis papildomas tokia pastraipa:
„5. Reglamento (EB) Nr. 1782/2003 40 straipsnio 4 dalies c punkte nurodytais atvejais valstybės narės gali visiems nukentėjusiems gamintojams leisti atidėtą žemę naudoti gyvulių pašarams auginti tais metais, kuriems teikiama bendroji paraiška. Valstybės narės imasi visų būtinų priemonių, siekdamos užtikrinti, kad atidėta žemė, kurią naudoti gaunamas leidimas, nebūtų naudojama siekiant pelno, ir ypač kad nebūtų parduodami jokie atidėtoje žemėje užauginti pašarai.
Valstybės narės praneša Komisijai savo sprendimą apie leidimą ir kuo jis grindžiamas.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 21 d.